Rejsebrev fra en tur i Los Angeles.

Advarsel – der kommer en del nørderi!

For 20 år siden fik jeg et rejselegat fra Dansk Kapelmester Forening.

Det brugte jeg til en rejse til Los Angeles, hvor jeg både fik besøgt

et universitet og set hvordan de underviste i filmmusik, og fik

snakket med en masse forskellige mennesker. Mest spændende var det da

jeg sad 3 timer med Hans Zimmer, og udvekslede tanker om filmmusik.

Jeg havde jo en dagsorden og ville spørge ham om alt muligt, men alt

hvad jeg spurgte ham om var noget han selv stillede spørgsmålstegn

ved. Dengang brugte jeg Cubase og havde en sampler – han brugte Cubase

og havde 20 samplere, + et antal assistenter, og et hav af jobs. Det

var i tiden lige før han lavede Lion King. Vi spillede musik for

hinanden, og havde nøjagtig den samme nysgerrighed og glæde ved musik,

det var en stor inspiration for mig. Den rejse betød enormt meget for

mig, og jeg har arbejdet med filmmusik lige siden.

Nu er jeg er i Los Angeles igen for at være med til at starte 2. Sæson af

TV-serien ”The Killing” op. (produceret af FOX for TV-Stationen AMC)

Jeg lavede også musik til første sæson på 13 afsnit. The Killing er et

remake af den danske serie ’Forbrydelsen’, som jeg har lavet musik til.

Da de skulle lave den fik jeg lov til at komme med til en audition

sammen med 4 amerikanske komponister. Den vandt jeg og fik

jobbet.

De synes det var et problem, at jeg ikke boede i USA, men efter en del

snak frem og tilbage besluttede de sig for at tage chancen, og det

påstår de, at de ikke har fortrudt. Jeg tog til LA 2 gange i det forløb

og ellers klarede vi det over nettet og det er gået meget fint.

Nu er jeg som sagt i LA igen i forbindelse med 2. Sæson, og ville lige

give et indblik i arbejdsmetoden herovre.

Vi holdt spotting session (musik gennemgang) på 1. afsnit med

Klipperen Elizabeth Kling og Post Producenten Shana Fischer Huber,

music editoren Craig Pettigrew og mig.

Amy havde sammen med sin assistent lagt en masse musik på, en del fra

det jeg havde lavet til 1. sæson og en hel del nyt fra forskellige

helt nye film. De har en masse musik, og det de ikke har kan music

editoren finde frem til dem.

Jeg havde set afsnittet inden og havde en del forslag, og vi sidder så

og snakker det hele igennem i klipperummet, bid for bid og beslutter

hvor der skal være musik, og hvilken slags osv. Til en sådan session

plejer der at være en EP (Executive producer) men sådan er det ikke på

dette show. Efter den session laver music editoren spotting notes som

sendes til mig og Shana, det er nu vores bibel.

Jeg har så ca en uge til at lave den musik som indebærer at jeg skal

lave 16 helt nye stykker musik. I løbet af den uge spotter vi også 2.

afsnit, som skal mixes et par dage efter 1. afsnit. Så der er en del

overlap.

Jeg laver musikken færdig og afleverer den til Craig der lægger det

hele klar sammen med den musik der skulle bruges fra 1. Sæson. Vi

laver en playback (show and tell) for Veena Sud der er hovedforfatter

og showrunner på The Killing. Hun har en del kommentarer – ganske

naturligt da jeg har afprøvet en del nye ting. Den foregår mandag kl

18 – og bagefter laver Craig reviderede music notes, og jeg går straks

i gang igen. Jeg laver 8-10 revideringer I løbet af natten og sender

mp3´er til Craig der sender Quicktime filer til Veena der svarer

tilbage I løbet af formiddagen så jeg kan lave det hele færdigt og

mixe i stems (musikken opdelt i forskellige instrumentgrupper).

Craig får alle stems tirsdag aften, og onsdag morgen kl 8 starter mix

i Tecnicolor bygningen i Paramount studierne.

Når mixen starter er alt ADR (eftersynck) lavet – som regel i Canada

hvor de optager serien. Alt foley og FX (effekter) er klar, og

musikken er klar i stems.

Til Mix sidder de faste folk fra Paramount der kører denne serie (også

første sæson) Lead mixer, der også kører dialogen (Pete Elia) og Fx

Mixer (Kevin Roache) og en recordist (Laura Schmadel Wiest) hvis job

er at sørge for alt alt det tekniske fungerer. Udover dem kommer så

udefra Shana – der styrer sessionen,  Marla McGuire der er supervising

sound editor og Craig som står for musikken.

Pete og Kevin ved intet om den aktuelle episode, de mixer hver dag og

starter fra scratch. De har fået dialog, foley og fx tilsendt af dem

der laver det, og det ligger hvor det skal i sessionen når de starter.

De arbejder sig stille og roligt igennem. Der er en meget positiv og

rolig stemning alle er koncentrerede og der bliver talt utroligt lavt.

Pete og Kevin er begge opkoblede til sessionen, og hvis der lige skal

laves en fx ændring sidder Pete og venter, hvis det er en større ting

går Kevin offline og ordner det med høretelefoner. Når der skal ændres

lidt i musikken, laver Craig det med høretelefoner – og når det er

klart går han i et rum bagved han har, hvor han går online til

sessionen og loader det op. De er alle sammen sindssyg dygtige og

hurtige synes jeg, og jeg oplever på intet tidspunkt at noget teknik

driller. Der sidder jo også hele tiden en klar hvis der skulle opstå

det mindste.

I løbet af første dag er mixen stort set klar, og den store åbnings

scene bliver sendt til AMC der er network (TV-station) hver Benjamin

Davis (fra AMC) har en meget stor note på musikken. Det er en meget

svær note at dechifrere synes jeg, men der er meget action i scenen,

så jeg har givet den en over nakken, og justeret en del efter Veenas

noter – han vil have den spiller mere imod scenen. Jeg sidder på det

tidspunkt i mit studie i gang med 2. Afsnit – og prøver at finde ud af

hvordan den kan skrues sammen, da jeg får en mail fra Craig der mener

han kan fixe det ud fra mine stems. Jeg mødes med ham (vi bor sammen)

og ser hvad han vil gøre. Vi gør det færdigt og sender en Quicktime

fil til Veena og Shana – der synes det er fedt. Den ryger straks

videre til Ben der er meget tilfreds.

Næste morgen, torsdag, bliver 1. Mix klar og der laves en playback for

dem der er der – og folk har noter – mest Shana selvfølgelig. Alle

disse noter bliver lavet, mens alle er der  – og så indkaldes Veena

Sud, og fra Fox kommer Alicia Hirsch og Nancy Cotton. Benjamin Davis

fra AMC burde også være der men er forhindret.

Efter playback har Veena en masse noter, Alicia og Nancy supplerer

også og går efter noterne er givet. Der arbejdes alle noter igennem

mens Veena er der og godkender. Craig går bagved – han har ca 10

musiknoter han skal gøre noget ved. Et sted er der for meget action i

musikken, et sted er der nogle forstyrrende elementer i musikken, et

sted markerer musikken noget som virker forkert nu – noget skal

forkortes, forlænges osv osv. Alle Craigs editeringer synes hun er

gode. En enkelt ordner Pete med noget EQ – for at fjerne en hvislende

lyd jeg havde lagt på et instrument, som nu ikke fungerer i

sammenhængen.

Da Veenas noter er færdige, går vi i Craigs rum og laver en Show and

Tell for Veena for 2. Afsnit, som skal mixes på mandag, derefter

pakker vi sammen, og har således afsluttet mix af 201 af the killing

(2. Sæson, 1. Afsnit) på 2 x 10 timer incl 2 frokost pauser + 2

playbacks, og alle de ændringer der er kommet derefter. Så mangler der

layback (overspilning til det format der skal sendes i) – eller hvad

det nu er det er. Det gøres ikke i studiet.

For en dansker som mig, er det fantastisk at overvære. Men for dem er

det hverdag, Craig som jeg bor sammen med er music editor på 3 shows

og Pete og Kevin mixer 2-3 shows om ugen. De der kæmpe store Studio

Lots man ser i filmene – de er der altså i virkeligheden – på

Paramount er der 3 restauranter – et hav af studier og mix faciliteter

– på et kæmpe område. Og der er flere af de Lots i byen.

Hele, ”talk to my agent”, buzzen er der også – alle har agenter – og

alle forventer at man arbejder på andre projekter også end det man er

i gang med. Arbejdsugen er 48,6 timer om ugen for de filmarbejdere jeg

kender, og nogen gange 60 timer, inden der kommer overtid. Jeg er helt

svedt ved tanken om at når Craig kommer hjem efter 10 timers mix (med

45 min transport hver vej ekstra) – går han i gang med at forberede

det næste show. Han har altså kone og 2 børn.

Der produceres uendelig mange tv-shows og film, og der er kamp om

komme ind i varmen. Alle er helt fremme i skoen, og har deres ting

klar og uploader – og responderer nærmest hele døgnet. Selvfølgelig

skal kvaliteten være i orden med det man laver, men det forventes også

at man kan levere i en fart.

Nu er jeg jo herovre mens dette skrives, og er lidt høj af lige at

have været til en mix, så dette kunne lyde som en lovprisning af livet

herovre. Det er det egentlig ikke tænkt som. Jeg havde bare lyst til

at dele alt dette med nogen og det blev så jer – hvis I ellers er

kommet så langt i dette rejsebrev.

Lige nu glæder jeg mig til at komme hjem, og få en ordentlig rugbrødsmad!

KH Frans Bak